Document ID: 31999R1149

31999R1149
L 139/1
JURNALUL OFÍCIAL AL UNIUNII EUROPENE
REGULAMENTUL (CE, EURATOM) NR. 1149/1999 AL CONSILIULUI
din 25 mai 1999
de modificare a Regulamentului (CE, Euratom) nr. 2728/94 de constituire a Fondului de garantare pentru acțiuni externe
CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolul 308 al acestuia,
având în vedere Tratatul de instituire a Comunității Europene a Energiei Atomice și, în special, articolul 203 al acestuia,
având în vedere propunerea Comisiei (1),
având în vedere avizul Parlamentului European (2),
având în vedere avizul Curții de Conturi (3),
întrucât:
(1)
Fondul de garantare este alimentat prin plăți de la bugetul general al Comunităților Europene, din dobânzile obținute din investițiile disponibilităților fondului și din sumele recuperate de la debitorii care nu și-au achitat datoriile, în măsura în care fondul a onorat deja garanția.
(2)
Experiența funcționării Fondului de garantare indică faptul că un raport de 9 % între resursele fondului și credite garantate, majorat cu dobânda datorată și neachitată, ar fi suficient.
(3)
Plățile către Fondul de garantare, egale cu 9 % din valoarea fiecărei operațiuni, ar fi suficiente pentru obținerea sumei țintă.
(4)
Fondul de garantare a obținut suma țintă la data de 31 decembrie 1997 și astfel rata vărsămintelor ar trebui revizuită.
(5)
Dacă Fondul de garantare depășește suma țintă, surplusul este vărsat la bugetul general al Comunităților Europene.
(6)
Comisia trebuie să raporteze Parlamentului European și Consiliului European cu privire la funcționarea fondului și să ia în considerare posibile modificări ale riscului la care este expus Fondul de garantare în urma extinderii Comunității.
(7)
Regulamentul (CE, Euratom) nr. 2728/94 (4) ar trebui modificat în consecință.
(8)
Tratatele nu prevăd alte competențe decât cele prevăzute în articolul 308 din Tratatul CE și articolul 203 din Tratatul Euratom pentru adoptarea prezentului regulament,
ADOPTĂ PREZENTUL REGULAMENT:
Articolul 1
Regulamentul (CE, Euratom) nr. 2728/94 se modifică după cum urmează:
1.
la articolul 3, al doilea paragraf se înlocuiește cu următorul text:
„Suma țintă este de 9 % din totalul obligațiilor comunitare de capital datorate și neachitate care decurg din fiecare operațiune, majorată cu dobânda datorată și neachitată.”;
2.
articolul 4 alineatul (1) se înlocuiește cu următorul text:
„Plățile prevăzute în articolul 2 prima liniuță sunt echivalente cu 9 % din valoarea de capital a operațiunilor.”;
3.
la articolul 5, primul paragraf se înlocuiește cu următorul text:
„Dacă, în urma excutării garanțiilor datorită neîndeplinirii obligațiilor, resursele fondului sunt mai mici de 75 % din suma țintă, rata vărsămintelor care este aplicabilă noilor operațiuni se mărește la 10 %, până când se obține din nou suma țintă.”;
4.
articolul 9 se înlocuiește cu următorul text:
„Comisia prezintă Parlamentului și Consiliului European rapoarte detaliate cu privire la funcționarea fondului, atât în momentul încheierii primului acord de aderare cu statele candidate, cât și înainte de 31 decembrie 2006. Dacă este necesar, Comisia prezintă Consiliului propuneri corespunzătoare de modificare a parametrilor fondului.”
Articolul 2
Prezentul regulament intră în vigoare la 1 ianuarie 2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 mai 1999.

Labels: 2
15
5